Мәңгілік елдің – Мәңгілік ұлы ақыны

Өлсе өлер табиғат, адам өлмес.
Ол бірақ қайтіп келіп ойнап – күлмес.
Мені мен, менікінің айырылғанын,
“Өлді” деп ат қойыпты өңкей білмес.
Көп адам дүниеге бой алдырған,
Бой алдырып, аяғын көп шалдырған.
Өлді деуге сыя ма, айтыңдаршы.
Өлмейтұғын артына сөз қалдырған – дегендей бүгін біз артында өлмейтұғын сөз қалдырған ұлы ақын Абай Құнанбайұлы туралы сөз қозғамақпыз.

 Биыл Абайдың туғанына 175 жыл екені баршамызға аян. Халқымыздың ұлы перзентінің мерейтойына орай республика көлемінде әртүрлі іс-шаралар өткізілуде. ҚР президенті Қ.Тоқаевтың «Абай және ХХІ ғасырдағы Қазақстан» атты мақаласында: «Мемлекет көлемінде және халықаралық деңгейде ауқымды іс-шаралар ұйымдастыру жоспарланып отыр. Бірақ мұның бәрі той тойлау үшін емес, ой-өрісімізді кеңейтіп, рухани тұрғыдан дамуымыз үшін өткізілмек» -деп жазылған еді.

 Міне , осы бүгінгі жасөспірім ұрпақты рухани тұрғыдан дамыту үшін біздің колледжіміздің ордалы білім қабырғасында да І курс студенттерінің арасында Абай шығармаларын оқу эстафетасын өткіздік. Эстафета барысында тек студенттердің жеке тұлға ретінде шығармашылық қырлары ғана ашылып қоймай, сонымен қатар бүгінгі жас ұрпақ Абай мұрасын жадында сақтап, санасына құйып өсетіндігін дәлелдеді.Өйткені студенттердің бірі өлеңін жатқа орындаса, кейбірі қара сөзіне тоқталды, енді бірі домбыраның сүйемелдеуімен Абай әнін шырқады. Эстафета соңы «Мәңгілік елдің – Мәңгілік ұлы ақыны» атты тағылымдық әдеби іс-шараға ұласты. Бұл тағылымдық іс-шара кезінде студенттер өздерінің ізденушілік қасиеттерін, саралап жітік зерттеу жұмыстарын жүргізе білетін қырларын көрсете білді. Ақын өз өлеңдерінде қараңғылық, надандық, кертартпалықпен күрескен, халық қамын ойлаған, жастарды білімге, еңбекке, өнерге шақырған. Абайдың табиғат лирикасы, ілім, білім, ғылымға арналған өлеңдерінің өзекті мәселелері біздің де студенттердің назарынан тыс қалмады.Сонымен бірге поэмаларының негізгі идеялары мен шығу тарихы талқылынды.

 Абай – сазгер. Абай қазақтың ән-күйін сүйіп тыңдаған. Жаяу Мұса, Біржан сал, Ақан сері, Тәттімбет сияқты халық сазгерлерін ерекше бағалаған. Өзі де бірнеше ән шығарған.Әндері: «Тәңір қосқан жар едің сен», «Сегіз аяқ», «Көзімнің қарасы», «Қор болды жаным», «Бойы бұлғаң», «Айттым сәлем, Қаламқас», «Біреуден біреу артылса», «Көңіл құсы құйқылжытар шартарапқа», «Сен мені не етесің?», «Ата-анама көз қуаныш», «Сүйсіне алмадым сүймедім».Міне , бүгінгі таңда қазақ әндерінің алтын қорына, классикасына айналған әуезді әндері де орындалы.

 Дөңгелек үстел барысында Абай мұралары жан-жақты, толыққанды қаралып, терең зерделеніп қара сөздерінің мән-мағынасы тілге тиек болды, іс-шара өз мәресіне жетті. Абайдың 175 жылдығына орай ұйымдастырылған «Мәңгілік елдің – Мәңгілік ұлы ақыны» атты тағылымдық іс-шараға қатысып, ат салысқан студенттердің барлығы грамоталармен марапатталды.

 Бұның өзі ХХІ ғасыр - техника ғасыры болса да, халықтың асыл қазынасы қазақ әдебиетінде ғана емес, дүние жүзі мәдениетінде жоғары бағаланған қазақтың бас ақыны Абайдың мұрасы халықпен бірге жаңарып, жасарып отыратынының айнасы. Абай шығармаларының тәрбиелік мәні, адам болмысының жақсы қасиеттері, еліне, жеріне деген сүйіспеншілігі, әсіресе, ілім-білімге деген қызығушылық пен құштарлығы ешқашан жоғалмайды, осындай қасиеттері жастарды биік армандарға жетелейді.

 Ғасырлар бойы Абайдың ғибратымен нәр алып, сусындаған қасиет қазақ халқының болашақ ұрпақтарының жүрегінен орын алып,санасына ұялағанының өзі ұлт мақтанышы емес пе?!

 Алматы техника-экономикалық қатынас жолдары колледжі

Қазақ тілі мен әдебиет пәнінің оқытушысы

 Сагындыкова Гульшат Уйсыновна

Бүгінгі сабағымызды Сұлтанмахмұт Торайғыровтың мына өлеңімен аяқтағым келеді.
**Асыл сөзді іздесең,**
**Абайды оқы, ерінбе.**
**Адамдықты көздесең,**
**Жаттап, тоқы көңілге.**

 «Ғылымды іздеп, дүниені көздеп» екі жаққа үңілген ұлы Абай, халықты өркениеттің өріне алып шығар амалды тапты. Ол ғылым мен білім, өнер үйрену жолы еді. Замананың тұрпатын, ұлт тұрмысының кемшілікті тұстарын Абайдай көре білген, ұлы ақындай таныған жан кемде-кем. Абай жасампаздығының мәңгілігі мен өнерінің өрістілігі осында жатса керек. ХІХ ғасырдың аяғы мен ХХ ғасыр басындағы Абай феномені –  қазақ ұлтының өркениеттік болмысындағы орны айтып болмас ұлы құбылыс!